SKRIFTLIG FORESPØRGSEL E-1257/01

af Bart Staes (Verts/ALE) til Kommissionen

(26. april 2001)

Om: Konkurrencefordrejning i Belgien som følge af manglende overholdelse af direktiv 91/321/EF

I Belgien blev direktiv 91/321/EØF(1) af 14. maj 1991 gennemført ved kongelig afgørelse af 27. december 1993 vedrørende reklame for modermælkserstatning og uddeling af gratis vareprøver. Direktivet er en ufuldstændig overtagelse af den internationale markedsføringskodeks for modermælkserstatning udfærdiget af Verdenssundhedsorganisationen og Unicef og vedtaget af WHO's generalforsamling i 1981.

I svaret på et spørgsmål fra det belgiske senatsmedlem Sabine de Bethine med anmodning om nærmere redegørelse meddelte Magda Aelvoet, minister for forbrugerbeskyttelse, sundhedsanliggender og miljø, torsdag den 22. marts, at de slagsfremmende kampagner, som fabrikanterne af modermælkserstatning gennemfører, ikke er i strid med ovennævnte afgørelse. Uddeling af gratis vareprøver og dermed reklame for modermælkserstatning synes stadig at være ganske normal praksis på belgiske fødeafdelinger. Denne fremgangsmåde er ikke kun ulovlig. Den er også i strid med EF-traktaten (i dette tilfælde konkurrencereglerne) og ude af trit med WHO-kodeksens hovedmålsætning gående ud på at fremme amning af hensyn til folkesundheden.

1. Erkender Kommissionen, at den af fabrikanter og forhandlere af modermælkserstatning i Belgien praktiserede fremgangsmåde er i strid med direktiv 91/312/EØF af 14. maj 1991? Hvilke argumenter vil Kommissionen i benægtende fald fremføre for, at fabrikanters og forhandleres gratis uddeling af modermælkserstatning på belgiske fødeklinikker kan betragtes som lovlig og i overensstemmelse med direktiv 91/321/EØF af 143. maj 1991? Vil Kommissionen i bekræftende fald sørge for, at direktiv 91/321/EØF af 14. maj 1991 for fremtiden bliver fuldstændig og korrekt overholdt i Belgien?

2. Vil Kommissionen tage initiativ til nu at muliggøre en fuldstændig gennemførelse af WHO-kodeksen i direktiv 91/321/EØF? Hvorfor vil Kommissionen i benægtende fald ikke tage initiativ til nu at muliggøre en fuldstændig gennemførelse af WHO-kodeksen i direktiv 91/321/EØF?

(1) EFT L 175 af 4.7.1991, s. 35.

Svar afgivet på Kommissionens vegne af David Byrne

(4. juli 2001)

1. Det ærede medlem henvises til svar på skriftlig forespørgsel P-1229/01(1) fra samme.

2. Verdenssundhedsorganisationens (WHO) internationale markedsføringskodeks for modermælkserstatninger, der er vedtaget som en henstilling, finder anvendelse på markedsføring af alle modermælkserstatninger, sutteflasker og flaskesutter. Den dækker en lang række relevante spørgsmål, som f.eks. produktkvalitet, produkternes mærkning og markedsføring, information og instruktion af befolkningen, sundhedsmyndighedernes og sundhedspersonalets ansvar.

I Fællesskabet kan kompetencen for forskellige problemstillinger ligge enten hos Kommissionen, hos medlemsstaterne, eller den kan være delt. Direktiv 91/321/EØF af 14. maj 1991 om modermælkserstatninger og tilskudsblandinger er et specifikt kommissionsdirektiv, der omfatter spædbørnskost, dvs. modermælkserstatning. Dette direktiv kan ikke dække sutteflasker eller flaskesutter. Derudover kan direktivet kun indeholde bestemmelser, der beskæftiger sig med spørgsmål, som kan blive omfattet af Fællesskabets regler.

Af ovennævnte årsager kan Kommissionen ikke indarbejde hele WHO's kodeks i direktiv 91/321/EØF.

(1) EFT C 318 E af 13.11.2001, s. 227.